2007. aasta teatriauhindade jagamisel pälvis "Voldemar" neist tervelt kolm: Andrus Kivirähk algupärase dramaturgia auhinna, Taavi Teplenkov parima meeskõrvalosa auhinna Lemmergase rolli eest ja Ardo Ran Varres Eesti Autorite Ühingu preemia sõnalavastuse originaalmuusika eest.  Aastal 1955 Nõmme rongis. Teekond Kivimäelt Balti jaama kulgeb reaalsuse ja kujutluse, tõsielu ning mängu hoos. "Elagu elu!" hüüab noor Voldemar Panso (Tiit Sukk), kes mängib lühikesel rongisõidul koos reisikaaslastega läbi pool elu - isa ja ema, tüdrukuid ning armastatuid, koolikaaslasi ja õpetajaid, näitlejaid ning teisi eluteel ette tulijaid. Mängitakse või mäletatakse või unistatakse lugusid viinast, teatrist, armastusest, sõja jalust läände põgenemisest  ja ometi siiajäämisest, Moskvast, haiglast, proovist, küüditamisest, koolist, jälle viinast, armastusest…  Näidendi aluseks on Voldemar Panso mälestused, artiklid ja päevikud. Lavastaja Merle Karusoo, kunstnik Pille Jänes. Osades Tiit Sukk, Taavi Teplenkov, Guido Kangur, Mari-Liis Lill, Viire Valdma.    Loe, mida arvas etendusest  Danzumees.